Больш за дзесяць гадоў Глускую санаторную школу і ўстановы Міністэрства лясной гаспадаркі звязвае моцнае сяброўства. Шмат чаго зроблена за гэты час дзякуючы дапамозе шэфаў, вось і ў гэтым годзе на тэрыторыі з’явілася новая альтанка — падарунак ад мясцовага лясгаса, дапамаглі шэфы і з рамонтам памяшканняў, адзначыў, выступаючы, дырэктар інтэрната Анатоль Ласоцкі. Аб тым, што прыемна прыязджаць у школу, заўважаць, як яна дынамічна развіваецца, становіцца прыгожай і ўтульнай, а галоўнае — імкнецца не адставаць ад сучасных запатрабаванняў, гаварыў дырэктар Магілёўскага ДВЛГА Уладзімір Раеўскі. Ён жа заўважыў, што, каб ісці ў нагу з сучаснасцю, трэба фінансавыя ўкладанні, у Магілёўскім ДВЛГА гэта добра разумеюць. Вось і ў гэты раз пачэсныя госці прыйшлі ў школу не з пустымі рукамі, а яшчэ паспадзяваліся, што многія вучні выберуць сваёй будучыняй менавіта “лясныя” спецыяльнасці.